**Hilario de Poitiers** nado en Poitiers aproximadamente no 310 e finado en 367 é un doutor da Igrexa Católica

Traxectoria
-----------

Criado nunha familia pagá, estudou retórica e filosofía e converteuse ao cristianismo no 345 cando foi bautizado xunto coa súa muller e a súa filla Abra. Foi elixido bispo polos fieis da súa cidade no 354. Tras o sínodo de Beziers do ano 356, foi considerado herexe polos arianos e desterrado da Galia por orde do emperador Constancio II. Tivo que refuxiarse en Frixia nun ambiente tamén moi influído polo arianismo. É chamativo o seu *Contra Constantium Augustum liber* onde acusa ao emperador de tirano, de inmiscuírse nos temas da Igrexa e mesmo chega a comparalo co Anticristo.

Escribiu varios tratados defendendo a dobre natureza humana e divina de Xesús de Nazaret e a divindade do Verbo encarnado nel consonte o Credo do Concilio de Nicea. En Occidente se lle compara coa figura de Atanasio de Alexandría en Oriente.

No 361 levantóuselle o desterro e puido exercer o seu labor doutrinal, pastoral e de axuda aos desfavorecidos na Galia.
Procurou fórmulas de consenso, sendo tolerante con aqueles que non pasaban de recoñecer unha semellanza entre Deus Pai e o Verbo pero sen identificar neles unha soa natureza. Este vontade de diálogo en concordia cos semiarianos recibiu duros reproches do bispo Lucifer de Cagliari, partidario dun rigor dogmático e da exclusión dos presbíteros que antano profesaran a fe ariana. Hilario era proclive á reconciliación.

Ao redor do 364, preocupado pola deriva arianista da importante sé de Milán, dirixiuse a esta cidade imperial para contradicir ao seu bispo Auxentio. O emperador Valentiniano I amparou a Auxentio e ordenou a Hilario saír de Milán. Consta a súa relación con Martiño de Tours.

Aínda que se lle atribúe a introdución de determinados cantos ou himnos na liturxia, a súa autoría concreta é discutida.

En 1851 Pío IX proclamouno doutor da Igrexa. A súa festa é o 13 de xaneiro.

Pensamento
----------

Hilario de Poitiers entende que a Escritura debe ser comprendida como unha preparación do anuncio da salvación de Xesucristo. Impulsor da oración dos salmos, sostén que estes deben ser interpretados á luz do anuncio evanxélico. Defende a unidade de Deus entendédoa como unha relación de amor entre tres persoas consustanciais, onde todo procede do Pai, a través do Fillo no don do Espírito.

> 
> 
> *Non pode encontrarse nada que falte a plenitude tan grande, na que converxen no Pai, no Fillo e no Espírito Santo a inmensidade no Eterno, a revelación na Imaxe, a alegría no Don*
>  *De Trinitate*
> 

> 
> 
> *Deus só sabe ser amor, e só sabe ser Pai. E quen ama non é envexoso, e quen é Pai o é totalmente. Este nome non admite compromisos, como se Deus fose Pai en certos aspectos e noutros non*
> *De Trinitate*
>

Obras
-----

Lucubrationes, 1523
* *Comentario ao Evanxeo de Mateo*
* *De Trinitate*
* *Contra Constantium Augustum liber*
* *Contra Arianos vel Auxentium Mediolanemsem liber*
* *Libro dos Sínodos*
* *Tratado sobre os Salmos*

|  |  |
| --- | --- |
| Control de autoridades | 
* Wd: Q44344
* WorldCat
* VIAF: 89595978
* ARLIMA: 1364
* BAV: ADV11469546
* BIBSYS: 90297656
* BLBNB: 000390804
* BMT: 136618
* BNCHL: 000059116
* BNE: XX960535
* BNF: 119075091
* BRE: 2004651
* BVMC: 64057
* CANTIC: a10489253
* Catholic-Hierarchy: poit
* CERL: cnp00930152
* CiNii: DA01050900
* DeutscheBio: 118550896
* EBID: ID
* FAST: 1823965
* GEC: 0032645
* GND: 118550896
* Gutenberg: 25706
* ISNI: 0000 0001 2096 6126
* LAC: 0014A3501
* LCCN: n81008231
* NKC: skuk0002993
* NLA: 35921256
* NLG: 163350
* NTA: 070269815
* OL: OL7418765A
* openMLOL: 175280
* Orthodox Encyclopedia: 389089
* PTBNP: 73149
* SELIBR: 190698
* SUDOC: 026922029
* Treccani: ilario-di-poitiers-santo
* ULAN: 500397682

 |